KOMISIJOS REGLAMENTAS (EB) Nr. 1250/2008
2008 m. gruodžio 12 d.
iš dalies keičiantis Reglamento (EB) Nr. 2074/2005 nuostatas dėl sertifikavimo reikalavimų, taikomų žmonių maistui vartoti skirtiems importuojamiems žuvininkystės produktams, gyviems dvigeldžiams moliuskams, dygiaodžiams, gaubtagyviams ir jūriniams pilvakojams
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. spalio 24 d. Tarybos direktyvą 2006/88/EB dėl gyvūnų sveikatos reikalavimų, taikomų akvakultūros gyvūnams ir jų produktams, ir dėl tam tikrų vandens gyvūnų ligų prevencijos ir kontrolės (1), ypač į jos 25 straipsnio a ir d dalis,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 852/2004 dėl maisto produktų higienos (2), ypač į jo 12 straipsnį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 853/2004, nustatantį konkrečius gyvūninės kilmės maisto produktų higienos reikalavimus (3), ypač į jo 9 straipsnį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 854/2004, nustatantį specialiąsias gyvūninės kilmės produktų, skirtų vartoti žmonėms, oficialios kontrolės taisykles (4), ypač į jo 16 straipsnį,
atsižvelgdama į 2004 m. balandžio 29 d. Europos Parlamento ir Tarybos reglamentą (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (5), ypač į jo 63 straipsnį,
kadangi:
(1)
2005 m. gruodžio 5 d. Komisijos reglamento (EB) Nr. 2074/2005, nustatančio įgyvendinimo priemones tam tikriems produktams pagal Reglamentą (EB) Nr. 853/2004 ir oficialios kontrolės organizavimui pagal reglamentus (EB) Nr. 854/2004 ir (EB) Nr. 882/2004, nukrypstančio nuo Reglamento (EB) Nr. 852/2004 bei iš dalies keičiančio reglamentus (EB) Nr. 853/2004 ir (EB) Nr. 854/2004 (6), VI priedo IV ir V priedėliuose nustatyti sveikatos sertifikatų, išduodamų importuojant žmonių maistui vartoti skirtus žuvininkystės produktus ir dvigeldžius moliuskus, pavyzdžiai.
(2)
Tarybos direktyva 2006/88/EB ir 2008 m. gruodžio 12 d. Komisijos reglamentu (EB) Nr. 1251/2008, kuriuo įgyvendinamos Tarybos direktyvos 2006/88/EB nuostatos dėl akvakultūros gyvūnų ir jų produktų teikimo rinkai ir importo į Bendriją reikalavimų bei dėl tokiais atvejais taikomų sertifikavimo reikalavimų ir kuriuo patvirtinamas gyvūnų platintojų rūšių sąrašas (7), nustatyti gyvūnų sveikatos reikalavimai, pataikomi teikiant rinkai ir importuojant žmonių maistui vartoti skirtus akvakultūros gyvūnus ir jų produktus.
(3)
Šiose nuostatose numatyti akvakultūros gyvūnų, priklausančių Direktyvos 2006/88/EB IV priedo II dalyje išvardytoms vandens gyvūnų ligoms imlioms rūšims, ir jų produktų tam tikrų siuntų importo apribojimai ir vežimo reikalavimai.
(4)
Reglamente (EB) Nr. 2074/2005 nustatyti sertifikatų pavyzdžiai turėtų būti iš dalies pakeisti, kad atitiktų Direktyva 2006/88/EB ir Reglamentu (EB) Nr. 1251/2008 nustatytus reikalavimus.
(5)
Reglamento (EB) Nr. 853/2004 III priedo VII skirsnyje nurodyti specifiniai reikalavimai, taikomi gyviems dvigeldžiams moliuskams, taip pat taikomi dygiaodžiams, gaubtagyviams ir jūriniams pilvakojams. Todėl reikėtų išplėsti sertifikato, naudojamo importuojant žmonių maistui skirtus gyvus dvigeldžius moliuskus, taikymo sritį, kad jis būtų naudojamas ir importuojant gyvus dygiaodžius, gyvus gaubtagyvius ir gyvus jūrinius pilvakojus.
(6)
Todėl Reglamentas (EB) Nr. 2074/2005 turėtų būti atitinkamai iš dalies pakeistas.
(7)
Siekiant sudaryti valstybėms narėms ir pramonės įmonėms sąlygas imtis priemonių, būtinų šiame reglamente nustatytiems naujiems reikalavimams vykdyti, reikėtų nustatyti pereinamąjį laikotarpį.
(8)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2074/2005 pakeitimas
Reglamentas (EB) Nr. 2074/2005 iš dalies keičiamas, kaip nurodyta šio reglamento priede.
2 straipsnis
Pereinamojo laikotarpio priemonės
1. Pereinamuoju laikotarpiu iki 2009 m. birželio 30 d. į Bendriją galima importuoti siuntas, dėl kurių buvo išduoti sveikatos sertifikatai remiantis Reglamente (EB) Nr. 2074/2005 su pakeitimais, padarytais Reglamentu (EB) Nr. 1664/2006, nustatytu pavyzdžiu.
2. Pereinamuoju laikotarpiu iki 2010 m. liepos 31 d. į Bendriją galima importuoti toliau nurodytas siuntas, dėl kurių buvo išduoti sveikatos sertifikatai remiantis Reglamente (EB) Nr. 2074/2005 su pakeitimais, padarytais Reglamentu (EB) Nr. 1664/2006, nustatytu pavyzdžiu:
a)
žuvininkystės produktų siuntas, dėl kurių neišduodami gyvūnų sveikatos patvirtinimai, nustatyti Reglamento (EB) Nr. 2074/2005 su pakeitimais, padarytais šiuo reglamentu, VI priedo IV priedėlyje nustatyto sveikatos sertifikato pavyzdžio II dalyje, kaip aprašyta tos II dalies 2 paaiškinime;
b)
gyvų dvigeldžių moliuskų, dygiaodžių, gaubtagyvių ir jūrinių pilvakojų siuntas, dėl kurių neišduodami gyvūnų sveikatos patvirtinimai, nustatyti Reglamento (EB) Nr. 2074/2005 su pakeitimais, padarytais šiuo reglamentu, VI priedo V priedėlyje nustatyto sveikatos sertifikato pavyzdžio II dalyje, kaip aprašyta tos II dalies 2 paaiškinime.
3 straipsnis
Įsigaliojimas
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Jis taikomas nuo 2009 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. gruodžio 12 d.